b'\n_START_ARTICLE_\nBeata Joutsen\n_START_PARAGRAPH_\nBeata Joutsen (s. 14. huhtikuuta 1974 Helsingiss\xc3\xa4) on suomalainen kuvataiteilija ja taidegraafikko. H\xc3\xa4nen debyyttin\xc3\xa4yttelyns\xc3\xa4 oli vuonna 1993 Kuvataideakatemian Kasarminkadun galleriassa Helsingiss\xc3\xa4._NEWLINE_Joutsen aloitti taideopintonsa 16-vuotiaana Suomenlinnassa toimivan Taidekoulu Maan iltalinjalla. H\xc3\xa4n haki seuraavana vuonna Kuvataideakatemiaan, miss\xc3\xa4 Joutsenen opettajina toimivat mm. taidegraafikot Outi Heiskanen ja Inari Krohn sek\xc3\xa4 taidemaalari Leena Luostarinen. Kuvataiteen maisteriksi Joutsen valmistui 1998. H\xc3\xa4n oli vaihto-opiskelijana Pariisin Taideakatemiassa \xc3\x89cole Nationale Sup\xc3\xa9rieure des Beaux-Arts\xc2\xb4issa._NEWLINE_Joutsenen p\xc3\xa4\xc3\xa4tekniikka on moniv\xc3\xa4rinen metalligrafiikka, johon h\xc3\xa4n yhdist\xc3\xa4\xc3\xa4 paperileikkauksia ja japaninpaperia. Vuodesta 1999 l\xc3\xa4htien Joutsen on ollut Bellinin akatemian j\xc3\xa4sen. H\xc3\xa4n on ollut toteuttamassa my\xc3\xb6s joitakin Bellinin akatemian performansseja, muun muassa Tohtorintutkinnon Kuvataideakatemian ensimm\xc3\xa4isess\xc3\xa4 promootiojuhlassa kes\xc3\xa4ll\xc3\xa4 2006. Nykyisin h\xc3\xa4n ty\xc3\xb6skentelee p\xc3\xa4\xc3\xa4osin Vallilan taiteilijatalossa.'